7 Monna wa Mokriste ga se a swanela go kgatha tema ya gagwe feela ka go theetša seo mosadi wa gagwe a se bolelago eupša o swanetše go katanela le go bolela maikwelo a gagwe ka tsela e kwagalago. Mogolo yo a nago le nywaga e 27 a nyetše o re: “Ke swanetše go šoma ka thata gore ke botše mosadi wa ka seo se lego ka garegare ga pelo ya ka.” Ngwanabo rena yo a nago le nywaga e 24 a nyetše o re: “Ke kgona go swara dilo ka gare ga ka, ke ipotše gore: ‘Ge e ba ke sa bolele ka taba ye, e tla feta.’ Eupša ke lemogile gore go bontšha maikwelo a gago ga se seka sa bofokodi. Ge e ba ke sa tsebe gore ke tla bolela taba yeo bjang, ke rapelela gore ke kgone go bolela mantšu a swanetšego le tsela ya maleba ya go a bolela. Ke moka ke buša moya gomme ka thoma go bolela.” Selo se sengwe seo se thušago ke gore boemo e be bjo bo loketšego, mohlomongwe boemong bja ge banyalani ba le noši ba hlahloba temana ya letšatši goba ba bala Beibele ba le gotee.